פרופ' שלמה מזרחי תכנית מב"ל

ביה”ס למדעי המדינה מחזור

אוניברסיטת חיפה סמסטר א', תש"פ

# ניהול מדיניות בטחון לאומי - תכנון, קבלת החלטות ובקרה

תיאור הקורס

היסטורית הביטחון הלאומי בישראל רצופה כשלים ומחדלים בצד הצלחות (בעיקר נקודתיות) נדירות יחסית. ועדות חקירה, תחקירים ודיונים בפורומים מגוונים מייחסים חלק גדול מהכשלים להיעדר מנגנונים שיטתיים של תכנון וקבלת החלטות, כמו גם היעדר תרבות ארגונית וכלים מעשיים לניתוח שיטתי של מצבי החלטה, הסקה סיבתית והוצאה לפועל של תכניות פעולה מבוססות ראיות הן ברמה האסטרטגית והן ברמה הארגונית. ניתן לומר שניהול מדיניות בטחון לאומי בישראל לוקה בחסר הן במונחים של כלי ניתוח שיטתיים והן במונחים של מנגנונים פורמליים ותרבות ארגונית של עיצוב, קביעה ויישום של תכניות והחלטות הקשורות בביטחון הלאומי במובן הרחב, ברמה הלאומית וברמת הארגון כאחד.

מטרת הקורס הינה להעניק כלים יישומיים, שיסייעו למלא את החוסרים הללו, תוך שימוש במודלים של קבלת החלטות וכלים שפותחו בתחום מחקר המדיניות והניהול. תהליך הלמידה יתחיל מרמת המיקרו ויעבור בהדרגה לרמת המאקרו תוך שילוב מתמיד של ניתוחי אירוע ודוגמאות עדכניות. **תוצרי הקורס** יהיו: 1) ניתוח אירוע עצמאי – ניתוח ועיצוב של תהליך קבלת החלטות תוך שימוש בכלים שיילמדו בקורס; 2) נייר מדיניות עצמאי שיכתוב כל סטודנט בנוגע לסוגיה שקשורה לעיסוקו (במסגרת זו יבואו לידי ביטוי כלי התכנון, היישום והבקרה שיילמדו בקורס).

לימוד הכלים **ברמת המיקרו** ידון במהותה של חשיבה אסטרטגית ויציע מגוון רחב של כלים לניתוח תהליכי קבלת החלטות. נבחן בקצרה מודלים קלאסיים לקבלת החלטות ונתמקד בכלי ניתוח עדכניים שפותחו במסגרת הגישה הרציונלית לקבלת החלטות, תורת המשחקים, גישת הבחירה הציבורית וכלכלה התנהגותית. גישות אלו מתמקדות בניתוח קשרי הגומלין בין התנהגות השחקנים במצב קבלת החלטות נתון לבין מבנה המצב. לפיכך, ביכולתנו להצביע על אסטרטגיות לשינוי או ניצול של תנאים מבניים לא אופטימליים להשגת תוצאה אופטימלית עבור שחקן מסוים. הקורס יציע כלים לניתוח זירת החלטה ותכנון אסטרטגי כמו גם בניית קואליציות אד-הוק וקואליציות אסטרטגיות.

**ברמת המאקרו** נלמד את המתודולוגיה של תכנון ועיצוב החלטות (מדיניות) מבוססי ראיות, שהתוצר שלה הינה נייר מדיניות. חשוב לציין שמדיניות מתקיימת בכל רמה ארגונית והיא מתבטאת בהחלטות הדרגים המוסמכים לכך. במסגרת זו נלמד כלים להגדרה וזיהוי של בעיות, זיהוי חלופות, הערכת חלופות בכלים של עלות-תועלת, ניהול ומדידת ביצועים, בניית תכניות עבודה תלויות תקציב, תקצוב, ניתוח חסמים ודרכים להתגבר עליהם, כמו גם עיצוב וכתיבה של מסמך מדיניות (או נייר מטה בשפה המוכרת).

מרכיב נוסף ברמת המאקרו יהיה היכרות עם מנגנוני קבלת ההחלטות וקביעת מדיניות הביטחון הלאומי בישראל. הסטודנטים ייחשפו למנגנונים אלו בתחילת הקורס, ואילו לאחר לימוד הכלים המגוונים נעמיק לגבי הכשלים המאפיינים מערכות אלו ודרכים אפשריות להתמודד איתם. במסגרת זו תידון שאלת האחריות והסמכות (אחריותיות כלפי הציבור וכלפי הממונים), מנגנוני קואורדינציה ותיאום ויחסי הגומלין בין מערכת ביורוקרטית למערכת פוליטית.

לסיכום, הקורס יקנה ארגז כלים מגוון ותוצרים שיוכלו לתרום לניהול הביטחון הלאומי באופן מיידי.